Source: http://teleoff.gov.sk/index.php?ID=2572
Timestamp: 2017-10-17 13:04:06+00:00
Document Index: 15996069

Matched Legal Cases: ['§ 6', '§ 6', '§ 11', '§ 12', '§ 13', '§ 3', '§ 35']

Telekomunikačný úrad Slovenskej republiky (ďalej len „úrad“) ako orgán štátnej správy v oblasti elektronických komunikácií podľa § 6 ods. 1 písm. b) zákona č. 610/2003 Z. z. o elektronických komunikáciách v znení neskorších predpisov (ďalej len „zákon o elektronických komunikáciách“), ktorý podľa § 6 ods. 3 písm. a) zákona o elektronických komunikáciách vykonáva reguláciu elektronických komunikácií,
podľa § 11 ods. 1 písm. a), § 12 a § 13 zákona o elektronických komunikáciách
všeobecné povolenie č. VPR – 06/2009
na prevádzkovanie vysielacích rádiových zariadení krátkeho dosahu SRD (ďalej len „rádiové zariadenia“), určených pre (MGWS ) multigigabitové bezdrôtové systémy WAS/RLAN ktoré sú uvedené v prílohe č. 3 odporúčania ERC/REC 70-03 vo frekvenčných pásmach e) a f).
1. Slovenská republika týmto všeobecným povolením aplikuje rozhodnutie Európskej komisie č. 2009/381/EC z 13. mája 2009 [oznámené pod číslom K(2009) 3710], ktorým bolo zmenené a doplnené rozhodnutie č. 2006/771/EC o harmonizácii rádiového frekvenčného spektra na využívanie zariadeniami s krátkym dosahom.
2. Toto všeobecné povolenie oprávňuje fyzické osoby a právnické osoby prevádzkovať na území Slovenskej republiky uvedené rádiové zariadenia bez individuálneho povolenia.
1. Rádiové zariadenia používané v zmysle podmienok tohto všeobecného povolenia v pásme e) je možné prevádzkovať vo vnútri ako aj mimo budov. Pri použití vo vonkajších priestoroch sa akákoľvek pevná inštalácia týchto rádiových zariadení zakazuje.
2. Rádiové zariadenia pracujúce v zmysle podmienok tohto všeobecného povolenia v pásme f) je možné prevádzkovať výlučne vo vnútorných priestoroch budov (indoor only) alebo na podobných miestach, napríklad v lietadle, kde tienenie okolia poskytuje potrebný útlm dovoľujúci zdieľanie s inými službami.
3. Vo frekvenčnom pásme e) je obmedzená výkonová hustota e.i.r.p. na hodnotu – 2 dBm/MHz v ktoromkoľvek úseku so šírkou 1 MHz.
4. Vo frekvenčnom pásme f) je obmedzená výkonová hustota e.i.r.p. na hodnotu 13 dBm/MHz v ktoromkoľvek úseku so šírkou 1 MHz.
5. Harmonizované frekvenčné pásma a technické parametre rádiových zariadení
Limit hustoty výkonu
e.i.r.p. 25 dBm
Fixné vonkajšie aplikácie sú vylúčené
e.i.r.p. – 2 dBm/MHz
e.i.r.p. 40 dBm
Vonkajšie aplikácie sú vylúčené
e.i.r.p. 13 dBm/MHz
6. Technické a prevádzkové vlastnosti rádiových zariadení v pásme e) a f) musia byť v súlade s požiadavkami harmonizovanej európskej normy EN 302 567 vydanej Európskym inštitútom pre telekomunikačné normy (ETSI) a v súlade so základnými požiadavkami článku 3.2 Smernice R&TTE (1999/5/ES), prípadne s ekvivalentnými technickými špecifikáciami.
7. Rádiové zariadenia musia spĺňať technické požiadavky podľa § 3 nariadenia vlády č. 443/2001 Z. z., ktorým sa ustanovujú podrobnosti o technických požiadavkách a postupoch posudzovania zhody pre rádiové zariadenia a koncové telekomunikačné zariadenia.
8. Rádiové zariadenia prevádzkované na základe tohto všeobecného povolenia nesmú spôsobovať rušenie iným rádiovým zariadeniam oprávneným pracovať na uvedených frekvenciách a zároveň nemajú právo na ochranu pred rušením od iných rádiových zariadení oprávnených pracovať na uvedených frekvenciách.
9. Ak nedodržanie stanovených parametrov nastalo v dôsledku poruchy rádiového zariadenia, prevádzkovateľ je povinný vyradiť rádiové zariadenie z prevádzky až do jej odstránenia.
10. Prevádzkovať rádiové zariadenia pri výskume, výrobe, opravách a údržbe je možné iba na základe osobitného povolenia podľa § 35 ods. 5 písm. c) zákona o elektronických komunikáciách.
11. Na rádiových zariadeniach je zakázané vykonávať akékoľvek elektrické alebo mechanické úpravy, ktoré by mohli zmeniť ich technické vlastnosti zaručované výrobcom.
V Bratislave 10. novembra 2009
1 Zariadenia krátkeho dosahu - SRD (Short Range Devices)
2 Multigigabitový bezdrôtový systém – MGWS (Multiple Gigabit Wireless System)